ANC-verkiesingsmanifes bekend gestelFoto: ANC/Twitter Teen vroegoggend het talle mense al by die stadion bymekaargekom. Veiligheidswagte het motors wat by die stadion opgedaag het, deursoek. Pres. Jacob Zuma sal later vandag die skare toespreek. Senior ANC-lede het reeds vroeër vandeesweek op die Baai toegesak om steun vir die party te werf. Die ANC hoop om weer die meerderheid steun te kry in Nelson Mandelabaai in die munisipale verkiesing op 3 Augustus. Die ANC het aansienlik steun verloor in die Baai tydens die vorige munisipale- en tussenverkiesings. Verteenwoordigers van die SAKP, Cosatu en Sanco sal ook die skare toespreek voordat Zuma na verwagting om 11:00 sy toespraak sal lewer. Gwede Mantashe, sekretaris-generaal van die ANC, het Vrydag gesê nagenoeg 100 000 mense word by die stadion, wat net plek vir 46 000 mense het, verwag. “Tydens gesprekke met mense vroeër in die week, was dit duidelik hulle het volle vertroue in die ANC. Meer as 1 000 busse en 600 minibustaxis sal mense van ander provinsies na die stadion aanry.” Volgens Mantashe sal streng toegangsbeheer rondom die stadion toegepas word.